
              REPUBLIKA HRVATSKA
OPĆINSKO GRAĐANSKO DRŽAVNO ODVJETNIŠTVO
                        U ZAGREBU
            Zagreb, Slavonska avenija 6


Broj: A-43/2026
Zagreb, 14. kolovoza 2026.
  
                                                                 
Općinsko građansko državno odvjetništvo u Zagrebu, po općinskoj državnoj odvjetnici, na temelju članka 54. stavka 1. vezano za članak 53. stavak 1. Zakona o državnom odvjetništvu („Narodne novine“, broj: 67/2018., 21/2022. i 136/2025.), članak 7. stavak 1. Poslovnika državnog odvjetništva („Narodne novine“, broj: 128/2019. i 56/2026.) i članak 15. stavak 2. Zakona o javnoj nabavi („Narodne novine“, broj: 120/2016., 114/2022. i  48/2026.), donosi


PRAVILNIK
O PROVEDBI POSTUPKA JEDNOSTAVNE NABAVE U 
OPĆINSKOM GRAĐANSKOM DRŽAVNOM ODVJETNIŠTVU U ZAGREBU

PREDMET I SADRŽAJ PRAVILNIKA
Članak 1.
(1) Ovim Pravilnikom o provedbi postupka jednostavne nabave u Općinskom građanskom državnom odvjetništvu u Zagrebu (u daljnjem tekstu: Pravilnik) uređuju se postupci, pravila i uvjeti jednostavne nabave roba, usluga i radova koje će Općinsko građansko državno odvjetništvo u Zagrebu (u daljnjem tekstu: Naručitelj) provoditi do vrijednosti pragova za primjenu javne nabave:
a) robe i usluga procijenjene vrijednosti manje od 50.000,00 eura
b) radova procijenjene vrijednosti manje od 100.000,00 eura. 
(2) Izrazi koji se upotrebljavaju u Pravilniku i imaju rodno značenje upotrebljavaju se neutralno i odnose se jednako i na muški i ženski spol.
(3) Na pojmove propisane Pravilnikom na odgovarajući način primjenjuju se pojmovi propisani Zakonom o javnoj nabavi (u daljnjem tekstu: ZJN).
(4) Sve vrijednosti u Pravilniku iskazane su u eurima bez poreza na dodanu vrijednost (u daljnjem tekstu: PDV).

IZUZEĆA OD PRIMJENE
Članak 2.
Pravilnik se ne primjenjuje na:
- ugovore o radu te druge odgovarajuće ugovore prema posebnim propisima
- ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično)
- troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi članarina, usluge obrazovanja i stručnog osposobljavanja, tehnički pregledi, cestarine, kartična plaćanja i slične troškove
- ostala izuzeća koja vrijede za ugovore o javnoj nabavi sukladno ZJN-u.

NAČELA NABAVE
Članak 3.
(1) Naručitelj je u primjeni Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Nabava ne smije biti osmišljena s namjerom izbjegavanja primjene ZJN-a ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.
(3) Naručitelj je obvezan primjenjivati Pravilnik na način koji omogućava učinkovitu nabavu te ekonomično i svrhovito trošenje javnih sredstava.
(4) Naručitelj je dužan provoditi nabavu, roba, usluga i radova s pažnjom dobroga gospodarstvenika, vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.

KOMUNIKACIJA NARUČITELJA I GOSPODARSKIH SUBJEKATA
Članak 4.
(1) Komunikacija i razmjena informacija između Naručitelja i gospodarskih subjekata odvija se u pravilu elektroničkom poštom ili putem Elektroničkog oglasnika javne nabave Republike Hrvatske (u daljnjem tekstu: EOJN RH).
(2) Izuzetno, iz opravdanih razloga navedenih u propisu kojim se uređuje jednostavna nabava, u pozivu na dostavu ponuda može se odrediti drugačiji način komunikacije i razmjene podataka.
(3) Ako su informacije ili dokumentacija koju je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, osoba ovlaštena za provođenje postupaka jednostavne nabave može, poštujući načela jednakog tretmana i transparentnosti, zahtijevati od gospodarskog subjekta da dopuni, razjasni, upotpuni ili dostavi nužne informacije ili dokumentaciju u primjerenom roku.
(4) Ugovore zaključene u postupcima objavljenim putem javne objave u modulu jednostavne nabave EOJN RH ugovorne strane digitalno potpisuju kvalificiranim elektroničkim potpisom i razmjenjuju elektroničkim sredstvima komunikacije putem sustava EOJN RH.
SUKOB INTERESA
Članak 5.
(1) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito ako predstavnik Naručitelja istodobno obavlja upravljačke poslove u gospodarskom subjektu ili ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %. 
(2) Naručitelj je obvezan poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U postupcima jednostavne nabave primjenjuju se odredbe ZJN-a kojima je uređeno pitanje sukoba interesa.
(4) Naručitelj je obvezan na temelju izjava svojih predstavnika definiranih u članku 76. stavku 2. ZJN-a u dokumentaciji o nabavi za pojedini postupak jednostavne nabave navesti popis gospodarskih subjekata s kojima je predstavnik naručitelja ili s njim povezane osobe sukladno članku 77. ZJN-a u sukobu interesa ili navesti da takvi subjekti ne postoje.
(5) Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja. 

PREDMET NABAVE
Članak 6.

(1) U postupcima jednostavne nabave predmet nabave mora biti opisan na jasan, nedvojben i precizan način koji osigurava usporedivost ponuda i predstavlja tehničku, tehnološku, oblikovnu, funkcionalnu i drugu objektivno odredivu cjelinu. 

(2) Dokumentacija o nabavi mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.


POKRETANJE I PRIPREMA POSTUPKA JEDNOSTAVNE NABAVE
Članak 7.
(1) Postupci jednostavne nabave moraju biti usklađeni s Planom nabave Naručitelja, izuzev predmeta nabave procijenjene vrijednosti manje od 5.000,00 eura bez PDV-a.

(2) Postupak jednostavne nabave pokreću pojedine ustrojstvene jedinice Naručitelja na temelju pisanog zahtjeva za nabavu s podacima o predmetu nabave i količini. 

(3) Sve postupke jednostavne nabave, koji se provode po pravilima propisanim ovim Pravilnikom, odobrava općinska državna odvjetnica ili zamjenik općinske državne odvjetnice koji ju zamjenjuje u skladu s Godišnjim rasporedom poslova u Općinskom građanskom državnom odvjetništvu u Zagrebu, a provodi ih službenik Općinskog građanskog državnog odvjetništva u Zagrebu kojeg odlukom ovlasti općinska državna odvjetnica (u daljnjem tekstu: osoba ovlaštena za provođenje postupaka jednostavne nabave).

(4) Vrste postupka jednostavne nabave prema vrijednosnim pragovima su:
1. jednostavna nabava roba, usluga i radova procijenjene vrijednosti do 15.000,00 eura

2. jednostavna nabava roba i usluga procijenjene vrijednosti veće od 15.000,00 eura do 25.000,00 eura te radova procijenjene vrijednosti veće od 15.000,00 eura do 45.000,00 eura

3. jednostavna nabava roba i usluga procijenjene vrijednosti veće od 25.000,00 eura, a manje od 50.000,00 eura te radova procijenjene vrijednosti veće od 45.000,00 eura, a manje od 100.000,00 eura.


NABAVA ROBA, USLUGA I RADOVA
PROCIJENJENE VRIJEDNOSTI DO 15.000,00 EURA
Članak 8.

(1) Pokretanje postupka jednostavne nabave roba, usluga i radova procijenjene vrijednosti manje od 15.000,00 eura odobrava općinska državna odvjetnica ili zamjenik općinske državne odvjetnice koji ju zamjenjuje, u  skladu s Godišnjim rasporedom poslova u Općinskom građanskom državnom odvjetništvu u Zagrebu, a postupak provodi osoba ovlaštena za provođenje postupka jednostavne nabave.

[bookmark: _Hlk200105989](2) Nabava roba, usluga i radova procijenjene vrijednosti manje od 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom (ponuditeljem), koji je na traženje osobe ovlaštene za provođenje postupaka jednostavne nabave dostavio Općinskom građanskom državnom odvjetništvu u Zagrebu svoju ponudu, a koja je ocijenjena prihvatljivom. 

(3) Narudžbenica ili ugovor obavezno sadrži: podatke o naručitelju koji izdaje narudžbenicu gospodarskom subjektu, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu.

(4) Narudžbenicu ili ugovor potpisuje općinska državna odvjetnica odnosno zamjenik općinske državne odvjetnice koji ju zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, ili zamjenik općinske državne odvjetnice ovlašten Odlukom općinske državne odvjetnice.

[bookmark: _Hlk200106064](5) Iznimno, u slučaju izvanredne ili hitne nabave, odnosno u drugim posebnim situacijama nabave roba, usluga i radova ukupne vrijednosti do 15.000,00 eura (bez poreza na dodanu vrijednost), nije nužno prethodno pozivom zatražiti dostavu ponude niti izdati narudžbenicu (npr. izravna kupnja u prodavaonici i dr.), nego će te isprave zamijeniti račun gospodarskog subjekta.

NABAVA ROBA I USLUGA 
PROCIJENJENE VRIJEDNOSTI OD 15.000,00 EURA DO 25.000,00 EURA
TE RADOVA PROCIJENJENE VRIJEDNOSTI OD 15.000,00 EURA DO 45.000,00 EURA
Članak 9.

(1) Općinska državna odvjetnica ili zamjenik općinske državne odvjetnice koji ju zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, donosi Odluku o pokretanju postupka jednostavne nabave roba i usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura.

(2) Postupak jednostavne nabave za kojeg je donesena Odluka iz stavka 1. ovog članka provodi se putem modula jednostavne nabave EOJN RH.

[bookmark: _Hlk200106192](3) Po donošenju Odluke iz stavka 1. ovog članka, osoba ovlaštena za provođenje postupka jednostavne nabave pribavlja ponude od najmanje tri različita gospodarska subjekta.

[bookmark: _Hlk200106226](4) Iznimno, ovisno o prirodi predmeta nabave i razini tržišnog natjecanja, osoba iz stavka 1. ovoga članka, može u Odluci iz stavka 1. ovoga članka odrediti, uz posebno navođenje razloga za to, da se ponude mogu pribaviti i od manjeg broja gospodarskih subjekata, kada prikupljanje ponuda od najmanje tri gospodarska subjekta nije moguće ili je pribavljanje ponuda od više ponuditelja znatno otežano uslijed specifičnih okolnosti.

[bookmark: _Hlk200106288](5) Po završetku postupka putem modula jednostavne nabave EOJN RH, nabava roba i usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura provodi se izdavanjem narudžbenice ili zaključivanjem ugovora s odabranim gospodarskim subjektom (ponuditeljem), koji je dostavio najpovoljniju ponudu. Najpovoljnija ponuda utvrđuje se na temelju najniže cijene ili troška, a može uključivati i kvalitativne, okolišne, društvene i druge značajke predmeta nabave koji će se odrediti kao kriteriji za odabir i ocjenjivati u postupcima iz stavka 1. ovog članka. U slučaju uključivanja i drugih kriterija izuzev najniže cijene, najpovoljnija ponuda utvrđuje se kao ekonomski najpovoljnija ponuda.
[bookmark: _Hlk200109493]
(6) Općinska državna odvjetnica ili zamjenik općinske državne odvjetnice koji je zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, može u Odluci iz stavka 1. ovog članka odrediti da se u postupku jednostavne nabave primjenjuju odredbe članka 10. stavka 3., 4. i 11. ovog Pravilnika.
 
[bookmark: _Hlk200106366](7) Narudžbenicu ili ugovor potpisuje općinska državna odvjetnica ili zamjenik općinske državne odvjetnice koji je zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, ili zamjenik općinske državne odvjetnice ovlašten Odlukom općinske državne odvjetnice.

[bookmark: _Hlk200106411](8) Ako ponuditelj za čiju je ponudu utvrđeno da je najpovoljnija odustane od ponude ili odbije potpisati ugovor, zaključenje ugovora može se ponuditi nekom od preostalih ponuditelja čija ponuda udovoljava utvrđenim kriterijima ili se postupak jednostavne nabave može poništiti. 

NABAVA ROBA I USLUGA PROCIJENJENE VRIJEDNOSTI OD 25.000,00 EURA DO 50.000,00 EURA TE RADOVA PROCIJENJENE VRIJEDNOSTI OD 45.000,00 EURA DO 100.000,00 EURA
Članak 10.

(1) Općinska državna odvjetnica ili zamjenik općinske državne odvjetnice koji je zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, donosi Odluku o pokretanju postupka jednostavne nabave roba i usluga procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura.

[bookmark: _Hlk200106940][bookmark: _Hlk237606038](2) Postupak jednostavne nabave za kojeg je donesena Odluka iz stavka 1. ovog članka provodi se putem javne objave u modulu jednostavne nabave EOJN RH, o čemu se istodobno objavljuje obavijest na mrežnim stranicama Državnog odvjetništva Republike Hrvatske.

(3) Iznimno od stavka 2. ovoga članka, postupak nabave nije potrebno provesti putem javne objave u modulu jednostavne nabave EOJN HR, već se provodi slanjem poziva na dostavu ponuda putem modula jednostavne nabave u EOJN RH na adresu jednog ili više gospodarskih subjekata u slučaju:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili             umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.

(5) U postupcima jednostavne nabave roba i usluga procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura na odgovarajući način se može primijeniti odredba članka 9. stavka 4. ovog Pravilnika. Najpovoljnija ponuda se utvrđuje kao ekonomski najpovoljnija ponuda koja uključuje i kvalitativne, okolišne, društvene i druge značajke predmeta nabave koji će se odrediti kao kriterij za odabir i ocjenjivati u postupcima iz stavka 1. ovog članka.

[bookmark: _Hlk200107211](6) Nakon isteka roka za dostavu ponuda, osoba ovlaštena za provođenje postupaka jednostavne nabave pregledava i uspoređuje pristigle ponude, utvrđuje prihvatljive ponude te ih rangira prema kriteriju za odabir. O pregledu i ocjeni pristiglih ponuda ovlaštena osoba sastavlja zapisnik u kojem se navode okolnosti uslijed kojih određena ponuda nije uzeta u obzir, te obrazloženi prijedlog dostavlja osobi iz stavka 1. ovog članka radi donošenja Odluke o odabiru najpovoljnije ponude ili Odluke o poništenju postupka jednostavne nabave.

(7) Općinska državna odvjetnica ili zamjenik općinske državne odvjetnice koji je zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, na osnovi pregleda i ocjene ponuda te prijedloga ovlaštene osobe donosi Odluku o odabiru najpovoljnije ponude ili Odluku o poništenju postupka jednostavne nabave. Odluka o odabiru najpovoljnije ponude ili Odluka o poništenju postupka jednostavne nabave dostavlja se svim ponuditeljima koji su sudjelovali u postupku jednostavne nabave, a sadrži kratko obrazloženje o razlozima odabira određene ponude, odnosno kratko obrazloženje o razlozima poništenja postupka.

(8) Za odabir ponude dovoljna je jedna pristigla ponuda koja udovoljava svim traženim uvjetima.

(9) Jednostavna nabava roba i usluga procijene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura provodi se izdavanjem narudžbenice ili zaključivanjem ugovora s ponuditeljem za čiju je ponudu utvrđeno da je najpovoljnija.

(10) Narudžbenicu ili ugovor potpisuje općinska državna odvjetnica ili zamjenik općinske državne odvjetnice koji ju zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, ili zamjenik općinske državne odvjetnice ovlašten Odlukom općinske državne odvjetnice.

[bookmark: _Hlk200106658](11) Obavijest o Odluci o odabiru najpovoljnije ponude ili Odluci o poništenju postupka jednostavne nabave objavljuje se u modulu jednostavne nabave EOJN RH te na mrežnim stranicama Državnog odvjetništva Republike Hrvatske.

(12) Ako ponuditelj za čiju je ponudu utvrđeno da je najpovoljnija odustane od ponude ili odbije potpisati ugovor, zaključenje ugovora može se ponuditi ponuditelju čija je ponuda sljedeća najbolje rangirana ili se postupak jednostavne nabave može poništiti.  

POZIV NA DOSTAVU PONUDA
Članak 11.
(1) Poziv na dostavu ponude koji se, u skladu s člankom 10. ovog Pravilnika, upućuje odabranim gospodarskim subjektima, odnosno objavljuje putem javne objave u modulu jednostavne nabave EOJN RH, uz obavijest o istom na mrežnim stranicama Državnog odvjetništva Republike Hrvatske, minimalno sadrži opis predmeta nabave i tehničke specifikacije, kriterij za odabir ponude, uvjete i  zahtjeve koje ponuditelji trebaju ispuniti, rok za dostavu ponude, način dostavljanja ponuda i datum javne objave u modulu jednostavne nabave EOJN RH.

(2) Opis predmeta nabave ne smije pogodovati određenom gospodarskom subjektu.

(3) Pri određivanju rokova za dostavu ponuda uzimaju se u obzir  čimbenici poput složenosti predmeta nabave te vremena potrebnog za pripremu i izradu ponude.

(4) Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

OSNOVE ZA ISKLJUČENJE PONUDITELJA, UVJETI SPOSOBNOSTI I JAMSTVA
Članak 12.
[bookmark: _Hlk50545017](1) U Odluci o pokretanju postupka jednostavne nabave roba, usluga i radova procijenjene vrijednosti iznad 15.000,00 eura općinska državna odvjetnica ili zamjenik općinske državne odvjetnice koji ju zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, može odrediti osnove za isključenja ponuditelja uz odgovarajuću primjenu odredbi članka 251. do 255. Zakona o javnoj nabavi.
 
(2) U Odluci o pokretanju postupka jednostavne nabave roba, usluga i radova procijenjene vrijednosti iznad 15.000,00 eura, osoba iz stavka 1. ovog članka može odrediti dodatne uvjete sposobnosti ponuditelja uz odgovarajuću primjenu odredbi članka 256. do 259. Zakona o javnoj nabavi.   

(3)  U Odluci po pokretanju postupka jednostavne nabave roba, usluga i radova procijenjene vrijednosti iznad 15.000,00 eura, osoba iz stavka 1. ovog članka može, uz odgovarajuću primjenu odredbi članka 214. do 217. Zakona o javnoj nabavi, kao uvjet odrediti da gospodarski subjekti dostave dokaze o jamstvu za ozbiljnost ponude, jamstvu za uredno ispunjenje ugovora, jamstvu za otklanjanje nedostataka u jamstvenom roku i jamstvu o osiguranju za pokriće odgovornosti iz djelatnosti. 

KRITERIJ ZA ODABIR PONUDE
Članak 13.
(1) Kriterij za odabir najpovoljnije ponude u postupku jednostavne nabave roba, usluga i radova je najniža cijena ili ekonomski najpovoljnija ponuda.
(2) Ako je kriterij za odabir najpovoljnije ponude ekonomski najpovoljnija ponuda, općinska državna odvjetnica, odnosno zamjenik općinske državne odvjetnice koji je zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, u Odluci o pokretanju jednostavne nabave roba, usluga i radova procijenjene vrijednosti iznad 15.000,00 eura, odredit će koji su kriteriji, pored cijene, odabira najpovoljnije ponude (kvaliteta, tehničke prednosti, estetske i funkcionalne osobine, ekološke osobine, operativni troškovi i ekonomičnost, usluga nakon prodaje i tehnička pomoć, datum isporuke i rok isporuke, rok izvršenja i dr.), kao i na koji način će se vrednovati pojedini kriterij.
(3) Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  

EVIDENCIJA
Članak 14.
O izdanim narudžbenicama i zaključenim ugovorima, u skladu s ovim Pravilnikom, vodi se evidencija.

PRAVNA ZAŠTITA 
Članak 15.
(1) U postupcima jednostavne nabave procijenjene vrijednosti veće od 15.000,00 eura ponuditelj (odnosno gospodarski subjekt koji je sudjelovao u postupku jednostavne nabave) može izjaviti prigovor protiv Odluke o odabiru najpovoljnije ponude odnosno Odluke o poništenju postupka jednostavne nabave.

(2) Prigovor se izjavljuje općinskoj državnoj odvjetnici, putem Općinskog građanskog državnog odvjetništva u Zagrebu, Grad Zagreb, Slavonska avenija 6, u roku od petnaest dana od dana dostave dokumentacije odnosno odluka iz stavka 1. ovog članka.

(3) Općinska državna odvjetnica ili zamjenik općinske državne odvjetnice koji ju zamjenjuje, u skladu s Godišnjim rasporedom poslova u Općinskom građanskom državnom odvjetništvu u Zagrebu, odlučuje o prigovoru odlukom u roku od osam dana od dana izjavljivanja prigovora.

(4) Sklapanju ugovora na temelju Odluke o odabiru najpovoljnije ponude može se pristupiti u roku od 10 dana od isteka roka za prigovor, ako prigovor nije podnesen odnosno nakon dostave odluke o prigovoru.

(5) Izabrani ponuditelj ima pravo odreći se prava na prigovor od dana primitka Odluke o odabiru najpovoljnije ponude do dana isteka roka za izjavljivanje prigovora.

(6) Općinsko građansko državno odvjetništvo u Zagrebu zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, i to bez ikakvih naknada bilo koje vrste prema ponuditeljima.

ZAVRŠNE ODREDBE
Članak 16.
(1) Pravilnik o provedbi postupaka jednostavne nabave u Općinskom građanskom državnom odvjetništvu u Zagrebu, poslovni broj: A-45/2025 od 6. lipnja 2025. godine prestaje važiti 31. kolovoza 2026. godine.

(2)  Postupci nabave započeti do stupanja na snagu ovog Pravilnika dovršit će se prema odredbama  Pravilnika iz stavka 1. ovog članka, a čije odredbe su bile na snazi u vrijeme njihova pokretanja. 

(3) Ovaj Pravilnik stupa na snagu istekom roka od 30 dana za javno savjetovanje s javnošću.

